EFF en Malema hits geweld aan, sê SancoJulius Malema. Foto: EFF, Facebook Die burgerlike organisasie Sanco meen die Ekonomiese Vryheidsvegters (EFF) het die morele toets gedruip toe hulle versuim het om ŉ raadslidskandidaat te skors oor sy rassistiese aanmerkings. Sanco het die verkiesingshof se besluit, om die Tshwane-kandidaat van die EFF te diskwalifiseer, geloof. Maroela Media het vroeër berig Thabo Mabotja het op sy Facebook-blad gesê: “All white people must be hacked and killed”. Julius Malema, leier van die EFF, het vroeër aan eNCA gesê die party het hom van Mabotja gedistansieer na die uitlating en gesê enigiemand wat die verkiesingswet oortree, “is op hul eie”. “Die EFF het die morele toets gedruip om hom nie uit die party te skors nie, aangesien hy in die spoor van sy senior leierskap gevolg het wat ŉ kultuur van geweld, wetteloosheid en rassehaat bevorder,” het Jabu Mahlangu, woordvoerder van Sanco, gesê. “Om hulle bloot van Mabotja se uitlatings te distansieer, is nie genoeg nie.” Mahlangu het vroeër versoek dat bykomende strafregtelike aanklagte teen Mabotja aanhangig gemaak word vir haatspraak en dat hy geweld aanhits. Hy het gesê soortgelyke stappe moes lankal teen Malema en die leierskap van die EFF gedoen word omdat hulle grondgrype, gewelddadige betogings en anargie oor die land aanmoedig. “Streng stappe moet gedoen word teen ŉ aanslag teen ons grondwetlike demokrasie en die misbruik van vryheid van spraak, om die oppergesag van die Grondwet te beskerm en versoening, nasiebou en maatskaplike kohesie te bevorder.” Mahlangu het gesê die vinnige besluit in die Mabotja-saak het gewys dat die hof nie haatspraak en die aanhitsing van geweld sal duld nie, en dit stuur ŉ sterk boodskap aan diegene wat beplan om die munisipale verkiesing op 3 Augustus te ontwrig. “Ons maan gemeenskappe om sulke karakters en hul organisasie te isoleer en om enige intimidasie aan te meld wat hulle verhinder om hul grondwetlike reg uit te oefen om te stem.”